**Caricatura**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Caricatura

Ne naștem să trăim evenimente

oportuniștii ocaziilor dese,

călătorind fără abonamente,

hoinari pândind mărunte interese.

E gratis acest unic tainic drum,

ce șerpuie printre experimente,

marcând răspântii de aici și-acum,

simțind în nări miros de sentimente!

Nimic nu-i nou, că toate-s vechi

trăim atât cât să primim osândă,

meniți a ne găsi aici perechi,

plătind cu viața destinului dobândă!

Suntem cu toții ființe călătoare

spre-acele lumi de dincolo de noapte,

ca să scăpăm de viața ce ne doare,

uitând de sânul ce ne-a hrănit cu lapte!

Așa suntem noi și-așa ne e natura,

copii ce cresc în lumea imatură,

dacă Olarul ne-a frământat făptura,

din chip i-am devenit caricatură!